最原始嘅冒險遊戲係齋靠文字（可能配以定格嘅圖像）嚟同玩家互動嘅，點擊冒險遊戲一樣係重視故仔，不過會有個空間俾角色喺入面鬱嚟鬱去，而玩家可以用個遊標點擊嘅方法嚟控制個角色，即係玩家用遊標點擊遊戲空間某一點會令玩家角色行去嗰點，而玩家用遊標點擊某一件物件就會令玩家角色同嗰件物件互動，例如係密室逃脫（escape the room）類嘅遊戲噉，玩家角色會被困喺一間密室入面，玩家要做嘅係用遊標控制個角色喺間密室入面行嚟行去，透過解謎嚟搵出逃離密室嘅方法。